31992R2009
L 203/10
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 2009/92 НА КОМИСИЯТА
от 20 юли 1992 година
за определяне на методите на Общността за анализ на етилов алкохол от земеделски произход, използван при производството на спиртни напитки, ароматизирани вина, ароматизирани напитки на основата на вино и ароматизирани коктейли от лозаро-винарски продукти
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 1576/89 на Съвета от 29 май 1989 г. относно установяване на общи правила за определянето, описанието и представянето на спиртните напитки (1), и по-специално член 4, параграф 8 от него,
като взе предвид Регламент (ЕИО) № 1601/91 на Съвета от 10 юни 1991 г. за установяване на общи правила за определянето, описанието и представянето на ароматизирани вина, ароматизирани напитки на винена основа и ароматизирани коктейли от лозаро-винарски продукти (2), и по-специално член 4, параграф 4 от него,
като има предвид, че за да бъдат осигурени условия на компетентните органи да извършват редовни проверки на етиловия алкохол от земеделски произход, както е определен в член 1, параграф 3, буква з) от Регламент (ЕИО) № 1576/89 и посочен в член 3, буква г), трето тире от Регламент (ЕИО) № 1601/91, следва да се приемат методи на Общността за анализ,
като има предвид, че характеристиките на етиловия алкохол от земеделски произход са посочени в приложение I към Регламент (ЕИО) № 1576/89 и в приложение I към Регламент (ЕИО) № 1601/91; като има предвид, че тези характеристики са идентични с елементите, съставящи определението на неутралния алкохол в приложение I към Регламент (ЕИО) № 2046/89 на Съвета от 19 юни 1989 г. относно определяне на общи правила за дестилацията на вината и на субпродуктите от винификацията (3); като има предвид, че методите на Общността за анализ на неутралния алкохол, приложими в лозаро-винарския сектор, посочени в Регламент (ЕИО) № 1238/92 на Комисията (4), следва също да бъдат признати за методи на Общността за анализ за прилагането на Регламенти (ЕИО) № 1576/89 и (ЕИО) № 1601/91;
като има предвид, че за да се гарантира сравнимост на резултатите, получени при прилагане на методите за анализ, приети в настоящия регламент, следва да се определят изискванията за повторяемост и за възпроизводимост на резултатите, получени с помощта на тези методи;
като има предвид, че мерките, предвидени в настоящия регламент, са в съответствие със становището на Изпълнителния комитет по спиртните напитки и на Изпълнителния комитет по ароматизираните напитки на основата на вино,
ПРИЕ НАСТОЯЩИЯ РЕГЛАМЕНТ:
Член 1
Методите на Общността за анализ на етилов алкохол от земеделски произход, както е определен в член 1, параграф 3, буква з) от Регламент (ЕИО) № 1576/89 и посочен в член 3, буква г), трето тире от Регламент (ЕИО) № 1601/91, са тези, посочени в приложението към Регламент (ЕИО) № 1238/92.
Член 2 от Регламент (ЕИО) № 1238/92 се прилага по отношение на сравнимостта на резултатите от анализа.
Член 2
Настоящият регламент влиза в сила на седмия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 юли 1992 година.